CELEX: 32016D0423(02)
Language: el
Date: 2016-04-21 00:00:00
Title: Απόφαση της Επιτροπής, της 21ης Απριλίου 2016, για την κοινοποίηση σε τρίτη χώρα ότι ενδέχεται να χαρακτηριστεί ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας

23.4.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 144/9
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 21ης Απριλίου 2016
   για την κοινοποίηση σε τρίτη χώρα ότι ενδέχεται να χαρακτηριστεί ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας
   (2016/C 144/06)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (1), και ιδίως το άρθρο 32,
   Εκτιμώντας τα ακόλουθα:
   1.   ΕΙΣΑΓΩΓΗ
   
   
               (1)
            
            
               Με τον κανονισμό (ΕΚ) αριθ. 1005/2008 (κανονισμός ΠΛΑ) θεσπίζεται το κοινοτικό σύστημα πρόληψης, αποτροπής και εξάλειψης της παράνομης, λαθραίας και άναρχης (ΠΛΑ) αλιείας.
            
         
               (2)
            
            
               Το κεφάλαιο VI του κανονισμού ΠΛΑ προβλέπει τη διαδικασία χαρακτηρισμού των μη συνεργαζόμενων τρίτων χωρών, τις διαδικασίες όσον αφορά τις εν λόγω χώρες, την κατάρτιση καταλόγου των εν λόγω χωρών, τη διαγραφή από τον εν λόγω κατάλογο, τη δημοσίευση του εν λόγω καταλόγου και την ενδεχόμενη λήψη επειγόντων μέτρων.
            
         
               (3)
            
            
               Σύμφωνα με το άρθρο 32 του κανονισμού ΠΛΑ, η Επιτροπή οφείλει να ενημερώνει τις τρίτες χώρες για το ενδεχόμενο να χαρακτηρισθούν ως μη συνεργαζόμενες τρίτες χώρες. Η ενημέρωση αυτή έχει προκαταρκτικό χαρακτήρα. Η κοινοποίηση πρέπει να βασίζεται στα κριτήρια που προβλέπονται στο άρθρο 31 του κανονισμού ΠΛΑ. Επιπλέον, η Επιτροπή πρέπει να κινήσει όλες τις διαδικασίες που αναφέρονται στο άρθρο 32 του εν λόγω κανονισμού σχετικά με τις τρίτες χώρες στις οποίες απευθύνεται η κοινοποίηση. Ειδικότερα, η Επιτροπή πρέπει να συμπεριλάβει στη σχετική κοινοποίηση πληροφορίες σχετικά με τα ουσιώδη πραγματικά περιστατικά και τις εκτιμήσεις που αποτελούν τη βάση για τον χαρακτηρισμό αυτό, καθώς και να παράσχει στις εν λόγω χώρες τη δυνατότητα να απαντήσουν και να υποβάλουν στοιχεία με βάση τα οποία δεν αποδέχονται τον χαρακτηρισμό ή, κατά περίπτωση, σχέδιο δράσης για βελτίωση και τα μέτρα που έχουν ληφθεί για να διορθωθεί η κατάσταση. Η Επιτροπή παρέχει στις ενδιαφερόμενες τρίτες χώρες τον απαιτούμενο χρόνο για να απαντήσουν στην κοινοποίηση και εύλογη προθεσμία για διόρθωση της κατάστασης.
            
         
               (4)
            
            
               Σύμφωνα με το άρθρο 31 του κανονισμού ΠΛΑ, η Επιτροπή πρέπει να κατονομάζει τις τρίτες χώρες που θεωρεί μη συνεργαζόμενες στην καταπολέμηση της ΠΛΑ αλιείας. Μια τρίτη χώρα χαρακτηρίζεται ως μη συνεργαζόμενη αν δεν εκπληρώνει τις υποχρεώσεις που υπέχει δυνάμει του διεθνούς δικαίου ως κράτος σημαίας, κράτος λιμένος, παράκτιο κράτος ή κράτος αγοράς, προκειμένου να λαμβάνει μέτρα για την πρόληψη, αποτροπή και εξάλειψη της ΠΛΑ αλιείας.
            
         
               (5)
            
            
               Ο χαρακτηρισμός τρίτης χώρας ως μη συνεργαζόμενης πρέπει να βασίζεται στην εξέταση όλων των στοιχείων κατά τα οριζόμενα στο άρθρο 31 παράγραφος 2 του κανονισμού ΠΛΑ.
            
         
               (6)
            
            
               Σύμφωνα με το άρθρο 33 του κανονισμού ΠΛΑ, το Συμβούλιο πρέπει να καταρτίζει κατάλογο μη συνεργαζόμενων τρίτων χωρών. Τα μέτρα που προβλέπονται, μεταξύ άλλων, στο άρθρο 38 του κανονισμού ΠΛΑ εφαρμόζονται για τις χώρες αυτές.
            
         
               (7)
            
            
               Βάσει του άρθρου 20 παράγραφος 1 του κανονισμού ΠΛΑ, η αποδοχή επικυρωμένων πιστοποιητικών αλιευμάτων από τρίτες χώρες σημαίας γίνεται υπό την προϋπόθεση της κοινοποίησης στην Επιτροπή των συστημάτων εφαρμογής, ελέγχου και επιβολής των νομοθετικών και κανονιστικών διατάξεων και των μέτρων διατήρησης και διαχείρισης με τα οποία πρέπει να συμμορφώνονται τα αλιευτικά σκάφη των ενδιαφερόμενων τρίτων χωρών.
            
         
               (8)
            
            
               Βάσει του άρθρου 20 παράγραφος 4 του κανονισμού ΠΛΑ, η Επιτροπή οφείλει να συνεργάζεται στον διοικητικό τομέα με τρίτες χώρες σε τομείς που αφορούν την εφαρμογή του κανονισμού.
            
         2.   ΔΙΑΔΙΚΑΣΙΑ ΣΧΕΤΙΚΑ ΜΕ ΤΗ ΔΗΜΟΚΡΑΤΙΑ ΤΗΣ ΣΙΕΡΡΑ ΛΕΟΝΕ
   
   
               (9)
            
            
               Η Δημοκρατία της Σιέρα Λεόνε (στο εξής «Σιέρα Λεόνε») δεν διαβίβασε κοινοποίηση στην Επιτροπή με την ιδιότητα του κράτους σημαίας σύμφωνα με το άρθρο 20 του κανονισμού ΠΛΑ.
            
         
               (10)
            
            
               Η Επιτροπή συνεργάστηκε σε διοικητικό επίπεδο με τις αρχές της Σιέρα Λεόνε μεταξύ 2014 και 2016. Η εν λόγω συνεργασία κάλυψε θέματα σχετικά με την εφαρμογή, τον έλεγχο και την επιβολή των νομοθετικών και κανονιστικών διατάξεων και των μέτρων διατήρησης και διαχείρισης που έπρεπε να ληφθούν από τη Σιέρα Λεόνε. Η ως άνω συνεργασία είχε ως αποτέλεσμα την ανταλλαγή προφορικών και γραπτών παρατηρήσεων καθώς και μιας επιτόπιας επίσκεψης. Η Επιτροπή αναζήτησε και επαλήθευσε όλα τα στοιχεία που έκρινε απαραίτητα σχετικά με τις ρυθμίσεις της Σιέρα Λεόνε όσον αφορά την εφαρμογή, τον έλεγχο και την επιβολή των νομοθετικών και κανονιστικών διατάξεων και των μέτρων διατήρησης και διαχείρισης με τα οποία πρέπει να συμμορφώνονται τα αλιευτικά της σκάφη, καθώς και σχετικά με τα μέτρα που έλαβε η Σιέρα Λεόνε για να τηρήσει τις υποχρεώσεις της όσον αφορά την καταπολέμηση της ΠΛΑ αλιείας.
            
         
               (11)
            
            
               Η Σιέρα Λεόνε είναι μέλος της Διεθνούς Επιτροπής για τη Διατήρηση των Θυννοειδών του Ατλαντικού (ICCAT) και της Επιτροπής Τόνου του Ινδικού Ωκεανού (IOTC). Η Σιέρα Λεόνε έχει κυρώσει τη σύμβαση των Ηνωμένων Εθνών για το Δίκαιο της Θάλασσας (UNCLOS) του 1982.
            
         
               (12)
            
            
               Για να αξιολογήσει τη συμμόρφωση της Σιέρα Λεόνε με τις διεθνείς υποχρεώσεις της ως κράτους σημαίας, κράτους λιμένος, παράκτιου κράτους ή κράτους αγοράς, οι οποίες προβλέπονται στις διεθνείς συμφωνίες που αναφέρονται στην αιτιολογική σκέψη 11 και καθορίζονται από τις σχετικές περιφερειακές οργανώσεις διαχείρισης της αλιείας (ΠΟΔΑ) η Επιτροπή αναζήτησε, συγκέντρωσε και ανέλυσε όλα απαραίτητα στοιχεία.
            
         3.   ΕΝΔΕΧΟΜΕΝΟ ΧΑΡΑΚΤΗΡΙΣΜΟΥ ΤΗΣ ΣΙΕΡΑ ΛΕΟΝΕ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ
   
   
               (13)
            
            
               Σύμφωνα με το άρθρο 31 παράγραφος 3 του κανονισμού ΠΛΑ, η Επιτροπή εξέτασε τις υποχρεώσεις της Ένωσης της Σιέρα Λεόνε ως κράτους σημαίας, κράτους λιμένος, παράκτιου κράτους ή κράτους αγοράς. Για τους σκοπούς της παρούσας εξέτασης, η Επιτροπή έλαβε υπόψη τις παραμέτρους που παρατίθενται στο άρθρο 31 παράγραφοι 4 έως 7 του κανονισμού ΠΛΑ και την ισχύουσα διεθνή νομοθεσία.
            
         3.1   Επαναλαμβανόμενη φύση των δραστηριοτήτων ΠΛΑ αλιείας και εμπορικές ροές ΠΛΑ (άρθρο 31 παράγραφος 4 του κανονισμού ΠΛΑ)
   
   
               (14)
            
            
               Το διάταγμα του 1994 για τη διαχείριση και την ανάπτυξη της αλιείας και οι κανονισμοί περί αλιείας του 1995 καλύπτουν μόνο τις δραστηριότητες των αλιευτικών σκαφών σημαίας Σιέρα Λεόνε σε ύδατα υπό τη δικαιοδοσία της Σιέρα Λεόνε.
            
         
               (15)
            
            
               Με βάση τις δημοσιευμένες πληροφορίες καθώς και πληροφορίες που συνέλεξε η Επιτροπή, η Επιτροπή διαπίστωσε ότι υπάρχουν στοιχεία για εμπλοκή σκαφών που προηγουμένως έφεραν σημαία Σιέρα Λεόνε ότι εμπλέκονταν σε δραστηριότητες ΠΛΑ αλιείας. Τα εν λόγω σκάφη περιλαμβάνονται σε καταλόγους σκαφών ΠΛΑ αλιείας των ΠΟΔΑ (2), βάσει των οποίων έφεραν σημαία Σιέρα Λεόνε μετά τη συμπερίληψή τους στους εν λόγω καταλόγους (3). Τα σκάφη αυτά είναι τα εξής: BAROON, GORILERO, KUNLUN, VIKING και YONGDING.
            
         
               (16)
            
            
               Υπάρχουν ισχυρές ενδείξεις ότι η αρμόδια για τη νηολόγηση των σκαφών αρχή δεν ενημερώνει συστηματικά τις αρχές αλιείας σχετικά με τη νηολόγηση νέων αλιευτικών σκαφών ούτε ζητά ελέγχους του ιστορικού αλιείας των εν λόγω σκαφών. Ομοίως, φαίνεται ότι ο υπεύθυνος για το διεθνές νηολόγιο φορέας δεν προβαίνει σε διαβουλεύσεις με τις εθνικές αρχές πριν από τη νηολόγηση αλιευτικών σκαφών που θα αλιεύουν εκτός της αποκλειστικής οικονομικής ζώνης (ΑΟΖ) της Σιέρα Λεόνε. Έτσι, ο κατάλογος των αλιευτικών σκαφών που φέρουν σημαία Σιέρα Λεόνε θα μπορούσε να θεωρηθεί ότι δεν είναι ενοποιημένος: φαίνεται πως η αρμόδια για την αλιεία αρχή δεν διαθέτει πληροφορίες για τα σκάφη της Σιέρα Λεόνε που αλιεύουν εκτός της ΑΟΖ της Σιέρα Λεόνε, ενώ η αρμόδια για τη νηολόγηση σκαφών αρχή διαθέτει μόνον επιμέρους πληροφορίες σχετικά με την κατάσταση του νηολογίου της Σιέρα Λεόνε. Η εικαζόμενη έλλειψη συνεργασίας μεταξύ της αρμόδιας για το διεθνές νηολόγιο αρχής και των εθνικών αρχών θα μπορούσε να θεωρηθεί ότι περιορίζει τη δυνατότητα της Σιέρα Λεόνε να παρακολουθεί το μέγεθος και τις δραστηριότητες του στόλου της, επιτρέποντας δυνητικά σε παράνομους διαχειριστές σκαφών να χρησιμοποιούν τη σημαία της Σιέρα Λεόνε χωρίς να εντοπίζονται.
            
         
               (17)
            
            
               Η Επιτροπή διαπίστωσε ότι υπάρχουν έως και 50 αλιευτικά σκάφη σημαίας Σιέρα Λεόνε, που αλιεύουν εκτός της ΑΟΖ της Σιέρα Λεόνε χωρίς άδεια από τις αρμόδιες αρχές της εν λόγω χώρας. Αυτό φαίνεται πως αντιβαίνει προς την εθνική απόφαση του Υπουργικού Συμβουλίου του 2010 που ανέστειλε τη νηολόγηση αλιευτικών σκαφών μέσω του Διεθνούς Μητρώου. Επιπλέον, οι αρχές της Σιέρα Λεόνε αναγνώρισαν ότι τα αλιευτικά σκάφη σημαίας Σιέρα Λεόνε τα οποία αλιεύουν εκτός της αποκλειστικής οικονομικής ζώνης (AOZ) δεν υπόκεινται σε παρακολούθηση, έλεγχο και εποπτεία από την αρχή αλιείας. Δεν αναφέρουν το γεωγραφικό τους στίγμα στο κέντρο παρακολούθησης αλιείας της Σιέρα Λεόνε ούτε ανταλλάσσουν πληροφορίες σχετικά με τις αλιευτικές αρχές της Σιέρα Λεόνε σχετικά με στοιχεία που αφορούν αλιεύματα, εκφορτώσεις ή μεταφορτώσεις.
            
         
               (18)
            
            
               Η Επιτροπή εξέτασε τα μέτρα που έλαβε η Σιέρα Λεόνε όσον αφορά την πρόσβαση στην αγορά της αλιευτικών προϊόντων που προέρχονται από ΠΛΑ αλιεία. Τα σκάφη Σιέρα Λεόνε που αλιεύουν εκτός της ΑΟΖ της Σιέρα Λεόνε δεν υπόκεινται σε οιονδήποτε τύπο ελέγχου από τις αρχές της Σιέρα Λεόνε. Τα εν λόγω σκάφη δεν αναφέρουν ούτε διαβιβάζουν πληροφορίες σχετικά με τις δραστηριότητες, τις εκφορτώσεις και μεταφορτώσεις τους στις αρχές της Σιέρα Λεόνε. Ως εκ τούτου, είναι μάλλον απίθανο να μπορεί να διασφαλιστεί η ιχνηλασιμότητα αλιευμάτων ή αλιευτικών προϊόντων που προέρχονται από τα συγκεκριμένα σκάφη.
            
         
               (19)
            
            
               Οι επιδόσεις της Σιέρα Λεόνε που περιγράφονται στις αιτιολογικές σκέψεις 15 έως 18 δεν συνάδουν με το άρθρο 94 παράγραφοι 1 και 2 της UNCLOS που προβλέπει ότι κάθε κράτος ασκεί αποτελεσματικά τη δικαιοδοσία του και τον έλεγχό του επί των σκαφών που φέρουν τη σημαία του. Αντιβαίνουν επίσης με το σημείο 24 του διεθνούς σχεδίου δράσης για την πρόληψη, την αποτροπή και την εξάλειψη της παράνομης, λαθραίας και άναρχης αλιείας του Οργανισμού Επισιτισμού και Γεωργίας των Ηνωμένων Εθνών (FAO), για την πρόληψη, αποτροπή και εξάλειψη της παράνομης, λαθραίας και άναρχης αλιείας (IPOA IUU), που προβλέπει την υποχρέωση ανάληψης ολοκληρωμένου και αποτελεσματικού ελέγχου των αλιευτικών δραστηριοτήτων, και του σημείου 35 του IPOA IUU που προβλέπει ότι ένα κράτος σημαίας θα πρέπει να διασφαλίζει ότι, πριν από τη νηολόγηση ενός σκάφους, μπορεί να ασκεί την αρμοδιότητά του ώστε να διασφαλίζει ότι το σκάφος δεν εμπλέκεται σε ΠΛΑ αλιεία. Αυτό αντιβαίνει επίσης προς το σημείο 36 του IPOA IUU, που προβλέπει ότι τα κράτη σημαίας δεν θα πρέπει να επιτρέπουν σε σκάφη με ιστορικό μη συμμόρφωσης να φέρουν τη σημαία τους και προς το σημείο 42 του IPOA IUU που προβλέπει ότι κάθε κράτος διατηρεί νηολόγιο σκαφών που περιλαμβάνει τα στοιχεία ταυτότητας των σκαφών που φέρουν τη σημαία του. Επίσης, δεν τήρησε το σημείο 71 του IPOA IUU που συνιστά στα κράτη να λάβουν μέτρα για τη βελτίωση της διαφάνειας των αγορών τους ώστε να διασφαλίζεται η ιχνηλασιμότητα των ιχθύων και των προϊόντων ιχθύων. Παρομοίως, δεν τήρησε το άρθρο 11 του κώδικα δεοντολογίας για υπεύθυνη αλιεία του FAO (κώδικας δεοντολογίας του FAO) ο οποίος καθορίζει ορθές πρακτικές για μετά την αλίευση δραστηριότητες και υπεύθυνο διεθνές εμπόριο.
            
         
               (20)
            
            
               Λαμβανομένων υπόψη των γεγονότων που εκτίθεται στο παρόν τμήμα και με βάση όλα τα αντικειμενικά στοιχεία που συνέλεξε η Επιτροπή, καθώς επίσης και το σύνολο των δηλώσεων της ίδιας της χώρας, διαπιστώνεται ότι, σύμφωνα με το άρθρο 31 παράγραφος 3 και το άρθρο 31 παράγραφος 4 στοιχεία α) και β) του κανονισμού ΠΛΑ, η Σιέρα Λεόνε δεν εκπλήρωσε τα καθήκοντα που υπέχει δυνάμει του διεθνούς δικαίου ως κράτος σημαίας, κράτος λιμένος, παράκτιο κράτος και κράτος αγοράς όσον αφορά σκάφη ΠΛΑ και την ΠΛΑ αλιεία που πραγματοποιείται ή υποστηρίζεται από σκάφη που φέρουν τη σημαία της ή από υπηκόους της, και δεν διασφάλισε την πρόληψη της πρόσβασης αλιευτικών προϊόντων που προέρχονται από ΠΛΑ αλιεία στην αγορά της.
            
         3.2   Αδυναμία συνεργασίας και εφαρμογής των διατάξεων (άρθρο 31 παράγραφος 5 του κανονισμού ΠΛΑ)
   
   
               (21)
            
            
               Ενώ οι αλιευτικές αρχές της Σιέρα Λεόνε ήταν εν γένει συνεργάσιμες με την Επιτροπή και απάντησαν σε αιτήματα παροχής πληροφοριών και παρείχαν στοιχεία, η ικανότητά τους να απαντήσουν σε ορισμένα αιτήματα περιορίζονταν λόγω της κατάστασης του διεθνούς νηολογίου και λόγω της έλλειψης συνεργασίας μεταξύ του υπεύθυνου για το διεθνές νηολόγιο φορέα και των εθνικών αρχών, όπως αναλύεται στην ενότητα 3.1.
            
         
               (22)
            
            
               Η Σιέρα Λεόνε αποτελεί σημαντικό παράκτιο κράτος στη Δυτική Αφρική, τα πλούσια αλιευτικά πεδία του οποίου προσελκύουν τα αλιευτικά σκάφη τρίτων χωρών. Τον Νοέμβριο του 2015, 155 σκάφη υπό ξένη σημαία διέθεταν άδεια αλιείας στα ύδατα της Σιέρα Λεόνε. Όλα τα εν λόγω σκάφη, εκτός των θυνναλιευτικών σκαφών διαθέτουν παρατηρητή επί του σκάφους. Δεν διαθέτουν όλα τα σκάφη σύστημα παρακολούθησης σκαφών (VMS) επί του σκάφους. Δίχως πλήρη κάλυψη από παρατηρητές επί όλων των τμημάτων του στόλου και σύστημα VMS για όλα τα σκάφη βιομηχανικής αλιείας η Σιέρα Λεόνε δεν είναι σε θέση να διασφαλίσει με αξιοπιστία ότι κανένα σκάφος δεν μετέχει σε δραστηριότητες ΠΛΑ αλιείας. Ο αριθμός των χορηγηθεισών αλιευτικών αδειών δεν μπορεί να θεωρηθεί ότι ευθυγραμμίζεται ούτε με την ικανότητα ελέγχου ούτε με τους διαθέσιμους πόρους.
            
         
               (23)
            
            
               Η Σιέρα Λεόνε αποτελεί επίσης σημαντικό κράτος σημαίας, που διαθέτει διεθνές μητρώο, και προσελκύει σκάφη από τρίτες χώρες χωρίς άμεση σύνδεση με τη χώρα. Όπως εξηγείται στην αιτιολογική σκέψη 17, τα σκάφη αυτά, δραστηριοποιούνται εκτός της αποκλειστικής οικονομικής ζώνης (AOZ) της Σιέρα Λεόνε, στην ανοικτή θάλασσα και σε ύδατα τρίτων χωρών. Η Επιτροπή διαπίστωσε ότι, ενώ η Σιέρα Λεόνε συνεργάζεται με τις χώρες της υποπεριοχής μέσω της Υποπεριφερειακής Επιτροπής Αλιείας (SRFC), δεν φαίνεται να συνεργάζεται με τρίτες χώρες εκτός της περιοχής όπου αλιεύουν τα σκάφη της Σιέρα Λεόνε. Αυτή η έλλειψη συνεργασίας μπορεί να οφείλεται στο γεγονός ότι οι δημόσιες αρχές της Σιέρα Λεόνε φαίνεται να διαθέτουν ελάχιστες ή καθόλου πληροφορίες σχετικά με σκάφη που φέρουν τη σημαία της Σιέρα Λεόνε τα οποία αλιεύουν εκτός της εθνικής ΑΟΖ.
            
         
               (24)
            
            
               Το εθνικό νομικό πλαίσιο (4) που διέπει την αλιεία είναι παρωχημένο και χρήζει αναθεώρησης προκειμένου να διασφαλιστεί η συνοχή μεταξύ εθνικού δικαίου και διεθνών και περιφερειακών εφαρμοστέων κανόνων. Ο ορισμός των αλιευτικών δραστηριοτήτων περιλαμβάνει την αναζήτηση, αλίευση, λήψη ή συλλογή ιχθύων, καθώς και κάθε δραστηριότητα για την υποστήριξη ή την προετοιμασία αυτών των δραστηριοτήτων, μεταξύ άλλων με τη χρήση αεροσκαφών. Ο ορισμός των αλιευτικών σκαφών περιλαμβάνει σκάφη που πραγματοποιούν σχετικές με την αλιεία δραστηριότητες. Οι συναφείς με την αλιεία δραστηριότητες περιλαμβάνουν τη μεταφόρτωση, αποθήκευση, επεξεργασία, μεταφορά και τον ανεφοδιασμό και τον εφοδιασμό αλιευτικών σκαφών. Ωστόσο, τα εν λόγω κείμενα δεν ορίζουν με συγκεκριμένο τρόπο δραστηριότητες ΠΛΑ αλιείας ή σοβαρές παραβάσεις όπως ορίζονται βάσει του διεθνούς δικαίου, και δεν προβλέπουν επακριβώς μέτρα επιβολής και κυρώσεις για τις δραστηριότητες που εκτελούνται από σκάφη Σιέρα Λεόνε εκτός της δικαιοδοσίας της εν λόγω χώρας ή από υπηκόους που υποστηρίζουν δραστηριότητες ΠΛΑ αλιείας ή εμπλέκονται σε αυτές. Υπάρχουν ισχυρές ενδείξεις ότι το σύστημα επιβολής κυρώσεων της Σιέρα Λεόνε δεν είναι αποτρεπτικό και αναλογικό, σύμφωνα με τις διεθνείς υποχρεώσεις. Το ύψος των προστίμων δεν εξαρτάται από την αξία των ιχθύων που αλιεύονται παράνομα και ως εκ τούτου δεν στερεί συστηματικά από τους παραβάτες το όφελος που προκύπτει από τις παράνομες δραστηριότητές τους. Το ύψος των προστίμων δεν εξαρτάται από τις ζημίες που υπέστησαν οι αλιευτικοί πόροι και το περιβάλλον.
            
         
               (25)
            
            
               Το Κοινό Κέντρο Επιχειρήσεων (ΚΚΕ) είναι υπεύθυνο για την εφαρμογή των καθηκόντων της παρακολούθησης και του ελέγχου και της εποπτείας (ΠΕΕ). Μέσω της χρηματοδότησης από διεθνή προγράμματα το Κοινό Κέντρο Επιχειρήσεων (ΚΚΕ) εξοπλίστηκε για την επιτέλεση καθηκόντων παρακολούθησης, ελέγχου και επιτήρησης. Ωστόσο, λόγω της περιορισμένης χρηματοδότησης, η επιχειρησιακή δυνατότητα του ΚΚΕ φαίνεται να περιορίζεται, ενώ ο προϋπολογισμός που διατίθεται για την κάλυψη των λειτουργικών δαπανών του είναι ανύπαρκτος ή ανεπαρκής. Ως εκ τούτου, η Σιέρα Λεόνε, φαίνεται πως δεν διαθέτει οικονομικά και υλικά μέσα για την καταπολέμηση της ΠΛΑ αλιείας.
            
         
               (26)
            
            
               Το νομικό πλαίσιο και τα μέσα επιβολής της Σιέρα Λεόνε δεν συμβαδίζουν με τις βασικές απαιτήσεις στα άρθρα 61, 62 και 117 έως 119 της UNCLOS. Τα γεγονότα που εκτίθενται στις αιτιολογικές σκέψεις 20 έως 24 καταδεικνύουν ότι η Σιέρα Λεόνε δεν πληροί τις προϋποθέσεις του άρθρου 94 της UNCLOS, το οποίο προβλέπει ότι το κράτος σημαίας οφείλει να ενασκεί τη δικαιοδοσία του, δυνάμει του εσωτερικού του δικαίου, επί κάθε πλοίου που φέρει τη σημαία του καθώς και επί του πλοιάρχου, των αξιωματικών και του πληρώματος αυτού. Η Σιέρα Λεόνε δεν φαίνεται να είναι σε θέση να αποδείξει ότι έχει θεσπίσει ένα κατάλληλο καθεστώς κυρώσεων για την καταπολέμηση της ΠΛΑ όπως συνιστάται στο σημείο 21 του IPOA IUU. Επίσης, η Σιέρα Λεόνε φαίνεται πως δεν έλαβε υπόψη τις συστάσεις του σημείου 24 του IPOA IUU, όπου συνιστάται στα κράτη σημαίας να διασφαλίζουν την ολοκληρωμένη και αποτελεσματική παρακολούθηση, τον έλεγχο και την εποπτεία της αλιείας από το σημείο φόρτωσης μέχρι τον τελικό προορισμό, περιλαμβανομένης της εφαρμογής συστήματος παρακολούθησης σκαφών (VMS), σύμφωνα με τα σχετικά εθνικά, περιφερειακά και διεθνή πρότυπα.
            
         
               (27)
            
            
               Λαμβανομένων υπόψη των πραγματικών περιστατικών που εκτίθεται στο παρόν τμήμα και με βάση όλα τα αντικειμενικά στοιχεία που συνέλεξε η Επιτροπή, καθώς επίσης και το σύνολο των δηλώσεων της ίδιας της χώρας, διαπιστώνεται ότι, δυνάμει του άρθρου 31 παράγραφοι 3 και 5 του κανονισμού ΠΛΑ, υπάρχουν ισχυρές ενδείξεις ότι η Σιέρα Λεόνε δεν εκπλήρωσε τις υποχρεώσεις που υπέχει δυνάμει του διεθνούς δικαίου σε ό,τι αφορά τις προσπάθειες με στόχο τη συνεργασία και την επιβολή των διατάξεων.
            
         3.3   Αδυναμία εφαρμογής διεθνών κανόνων (άρθρο 31 παράγραφος 6 του κανονισμού ΠΛΑ)
   
   
               (28)
            
            
               Η Σιέρα Λεόνε έχει κυρώσει την UNCLOS το 1994 και είναι συμβαλλόμενο μέρος της ICCAT και της IOTC.
            
         
               (29)
            
            
               Από το 2009 έως το 2012 η Σιέρα Λεόνε χαρακτηρίστηκε ως μη συμμορφούμενη χώρα από την ICCAT. Ο εν λόγω χαρακτηρισμός ήρθη το 2013, αλλά η κατάσταση ήγειρε ανησυχίες όσον αφορά το έτος 2014 δεδομένου ότι η ICCAT δεν έλαβε ετήσιες εκθέσεις ή πίνακες συμμόρφωσης το 2015. Ζητήματα συμμόρφωσης επισημάνθηκαν επανειλημμένως επίσης στην έκθεση συμμόρφωσης της IOTC για τη Σιέρα Λεόνε, ιδίως γενική έλλειψη συμμόρφωσης προς τα μέτρα της IOTC και αδυναμία να υποβάλει εκθέσεις και πληροφορίες σύμφωνα με τις αποφάσεις 12/11, 01/06, 10/09, SC 04 και S17. Η Σιέρα Λεόνε είναι συμβαλλόμενο μέρος μόνον της ICCAT και της IOTC, και καμίας άλλης ΠΟΔΑ, και τούτο παρά τη δομή και την περιοχή όπου δραστηριοποιείται ο στόλος αλιευτικών σκαφών της Σιέρα Λεόνε.
            
         
               (30)
            
            
               Τα θέματα συμμόρφωσης της Σιέρα Λεόνε στην ICCAT και στην IOTC δείχνουν την αδυναμία της Σιέρα Λεόνε να εκπληρώσει τις υποχρεώσεις της ως κράτος σημαίας, οι οποίες προβλέπονται από το άρθρο 94 της UNCLOS και στην παράγραφο 24 του IPOA IUU.
            
         
               (31)
            
            
               Η Σιέρα Λεόνε δεν έχει κυρώσει όλες τις διεθνείς νομικές πράξεις σχετικά με τη διαχείριση της αλιείας, με εξαίρεση την UNCLOS. Η πρακτική της Σιέρα Λεόνε όσον αφορά την εφαρμογή των διεθνών πράξεων δεν συνάδει με τις συστάσεις στο σημείο 11 του IPOA IUU που ενθαρρύνει τα κράτη να θεωρήσουν ότι αυτό που προέχει γι’ αυτά είναι να κυρώσουν, να αποδεχθούν ή να προσχωρήσουν στη συμφωνία των Ηνωμένων Εθνών για την εφαρμογή των διατάξεων της UNCLOS σχετικά με τη διαχείριση και διατήρηση των αλληλεπικαλυπτόμενων και των άκρως μεταναστευτικών αποθεμάτων ιχθύων (UNFSA) και στη συμφωνία συμμόρφωσης του FAO. Επίσης, αντιβαίνει προς το σημείο 14 που προβλέπει ότι τα κράτη θα πρέπει να εφαρμόζει πλήρως και αποτελεσματικά τον κώδικα δεοντολογίας και τα συναφή διεθνή σχέδια δράσης του.
            
         
               (32)
            
            
               Επιπλέον, ενώ δεν υφίστανται λιμενικές υποδομές ειδικά για την αλιεία στη Σιέρα Λεόνε, τα αλιευτικά σκάφη εκφορτώνουν απευθείας σε προβλήτες εταιρειών ή στον εμπορικό λιμένα. Η Σιέρα Λεόνε δεν έχει επικυρώσει τη συμφωνία του FAO σχετικά με τα μέτρα που λαμβάνει το κράτος λιμένα για την πρόληψη, αποτροπή και εξάλειψη της παράνομης, λαθραίας και άναρχης αλιείας (PSMA).
            
         
               (33)
            
            
               Σε αντίθεση με τις συστάσεις που αναφέρονται στα σημεία 25 έως 27 του IPOA IUU, η Σιέρα Λεόνε δεν κατήρτισε εθνικό σχέδιο δράσης για την καταπολέμηση της ΠΛΑ αλιείας.
            
         
               (34)
            
            
               Επιπλέον, όπως αναφέρεται στην αιτιολογική σκέψη 17, η διαχείριση του διεθνούς νηολογίου της Σιέρα Λεόνε πραγματοποιείται από μια ιδιωτική εταιρεία που εδρεύει εκτός της Σιέρα Λεόνε και η Σιέρα Λεόνε φαίνεται πως έχει αποτύχει να εξασφαλίσει ότι τα σκάφη που φέρουν τη σημαία της έχουν πραγματική σχέση με τη χώρα. Αυτό παραβιάζει το άρθρο 91 της UNCLOS που προβλέπει ότι πρέπει να υπάρχει πραγματική σχέση μεταξύ του κράτους σημαίας και των σκαφών του.
            
         
               (35)
            
            
               Λαμβανομένων υπόψη των πραγματικών περιστατικών που εκτίθενται στο παρόν τμήμα της απόφασης και με βάση όλα τα αντικειμενικά στοιχεία που συνέλεξε η Επιτροπή, καθώς επίσης και το σύνολο των δηλώσεων της ίδιας της χώρας, διαπιστώνεται ότι δυνάμει του άρθρου 31 παράγραφοι 3 και 6 του κανονισμού ΠΛΑ, υπάρχουν ισχυρές ενδείξεις ότι η Σιέρα Λεόνε δεν εκπλήρωσε τις υποχρεώσεις που υπέχει δυνάμει του διεθνούς δικαίου σε ό,τι αφορά τους διεθνείς κανόνες, τις κανονιστικές διατάξεις και τα μέτρα διατήρησης και διαχείρισης.
            
         3.4   Ειδικοί περιορισμοί των αναπτυσσόμενων χωρών
   
   
               (36)
            
            
               Σύμφωνα με τον δείκτη ανθρώπινης ανάπτυξης των Ηνωμένων Εθνών (UNHDI) (5), η Σιέρα Λεόνε κατατάχθηκε το 2015 στις χώρες με χαμηλή ανθρώπινη ανάπτυξη (181η ανάμεσα σε 188 χώρες).
            
         
               (37)
            
            
               Καίτοι μπορεί να υπάρχουν ειδικές δυσκολίες ως προς την ικανότητα όσον αφορά την παρακολούθηση, τον έλεγχο και την εποπτεία, οι ειδικές δυσκολίες της Σιέρα Λεόνε που απορρέουν από το αναπτυξιακό επίπεδό της δεν δικαιολογούν τις ανεπάρκειες που εντοπίστηκαν στις προηγούμενες ενότητες. Αυτές αφορούν ιδίως τη νηολόγηση αλιευτικών σκαφών στο διεθνές νηολόγιο της Σιέρα Λεόνε και την έλλειψη γνώσεων σχετικά με τα εν λόγω σκάφη.
            
         
               (38)
            
            
               Φαίνεται ότι οι ελλείψεις που εντοπίστηκαν οφείλονται πρωτίστως στο διοικητικό περιβάλλον που είναι ανεπαρκές για τη διασφάλιση της αποτελεσματικής και αποδοτικής εκτέλεσης των καθηκόντων της Σιέρα Λεόνε ως κράτος σημαίας, παράκτιο κράτος, κράτος λιμένος και κράτος αγοράς. Η Σιέρα Λεόνε έλαβε στήριξη από τις περιφερειακές πρωτοβουλίες που αποσκοπούν στην ενίσχυση της διακυβέρνησης και της καταπολέμησης της ΠΛΑ αλιείας, μεταξύ άλλων μέσω βελτιωμένης ΠΕΕ. Ωστόσο η χρηματοδότηση αυτή ανεστάλη το 2015 λόγω προβλημάτων διακυβέρνησης και, χωρίς τα κονδύλια αυτά, το ΚΚΕ της Σιέρα Λεόνε δεν μπορεί να λειτουργήσει αποτελεσματικά.
            
         
               (39)
            
            
               Λαμβανομένων υπόψη των πραγματικών περιστατικών που εκτίθενται στο παρόν τμήμα της απόφασης και με βάση όλα τα αντικειμενικά στοιχεία που συνέλεξε η Επιτροπή, καθώς επίσης και τις δηλώσεις της ίδιας της χώρας, διαπιστώνεται ότι δυνάμει του άρθρου 31 παράγραφος 7 του κανονισμού ΠΛΑ το αναπτυξιακό καθεστώς και η γενική επίδοση της Σιέρα Λεόνε όσον αφορά την αλιεία δεν επηρεάζονται αρνητικά από το αναπτυξιακό επίπεδό της. Ωστόσο, λαμβανομένου υπόψη του χαρακτήρα των ανεπαρκειών που διαπιστώθηκαν στη Σιέρα Λεόνε, το αναπτυξιακό επίπεδό της δεν μπορεί να χρησιμοποιηθεί για την πλήρη παράβλεψη ή την αιτιολόγηση της γενικής τους επίδοσης ως κράτους σημαίας ή παράκτιου κράτους στον τομέα της αλιείας, καθώς και της ανεπαρκούς δράσης τους για την πρόληψη, την αποτροπή και την εξάλειψη της ΠΛΑ αλιείας.
            
         4.   ΣΥΜΠΕΡΑΣΜΑ ΣΧΕΤΙΚΑ ΜΕ ΕΝΔΕΧΟΜΕΝΟ ΧΑΡΑΚΤΗΡΙΣΜΟΥ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ
   
   
               (40)
            
            
               Με βάση τα συμπεράσματα που συνάγονται σε σχέση με το γεγονός ότι η Σιέρα Λεόνε δεν εκπλήρωσε τις υποχρεώσεις που υπέχει δυνάμει του διεθνούς δικαίου ως κράτος σημαίας, κράτος λιμένος, παράκτιο κράτος ή κράτος αγοράς και δεν έλαβαν μέτρα για την πρόληψη, την αποτροπή και την εξάλειψη της ΠΛΑ αλιείας, στη χώρα αυτή πρέπει να κοινοποιηθεί το ενδεχόμενο να χαρακτηριστεί από την Επιτροπή, σύμφωνα με το άρθρο 32 του κανονισμού ΠΛΑ, ως μη συνεργαζόμενη τρίτη χώρα στην καταπολέμηση της ΠΛΑ αλιείας.
            
         
               (41)
            
            
               Σύμφωνα με το άρθρο 32 παράγραφος 1 του κανονισμού ΠΛΑ, η Επιτροπή οφείλει να ενημερώσει τη Σιέρα Λεόνε για το ενδεχόμενο να χαρακτηριστεί ως μη συνεργαζόμενη τρίτη χώρα. Η Επιτροπή θα πρέπει επίσης να κινήσει όλες τις διαδικασίες που ορίζονται στο άρθρο 32 του κανονισμού ΠΛΑ σε σχέση με τη Σιέρα Λεόνε. Για λόγους χρηστής διοίκησης, πρέπει να οριστεί προθεσμία εντός της οποίας η εν λόγω χώρα μπορεί να απαντήσει εγγράφως στην κοινοποίηση και να διορθώσει την κατάσταση.
            
         
               (42)
            
            
               Επιπλέον, η κοινοποίηση στη Σιέρα Λεόνε του ενδεχομένου να χαρακτηριστεί ως χώρα που η Επιτροπή θεωρεί μη συνεργαζόμενη για τους σκοπούς της παρούσας απόφασης δεν αποκλείει ούτε συνεπάγεται αυτομάτως την ενδεχόμενη μελλοντική λήψη μέτρων από την Επιτροπή ή το Συμβούλιο για τον χαρακτηρισμό και την κατάρτιση καταλόγου μη συνεργαζόμενων χωρών,
            
         ΑΠΟΦΑΣΙΖΕΙ:
   Άρθρο μόνο
   Κοινοποιείται στη Σιέρα Λεόνε το ενδεχόμενο να χαρακτηριστεί από την Επιτροπή ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας.
   
      Βρυξέλλες, 21 Απριλίου 2016.
      
         
            Για την Επιτροπή
         
         Karmenu VELLA
         
            Μέλος της Επιτροπής
         
      
   
   
      (1)  ΕΕ L 286 της 29.10.2008, σ. 1.
   
      (2)  Οι σχετικές ΠΟΔΑ είναι οι CCAMLR, SEAFO, GFCM, NEAFC, NAFO και IOTC. Πληροφορίες από: http://eur-lex.europa.eu/legal-content/EL/TXT/?uri=uriserv%3AOJ.L_.2015.199.01.0012.01.ENG
   
      (3)  Βλέπε τμήμα Β του παραρτήματος του κανονισμού (ΕΕ) αριθ. 468/2010.
   
      (4)  Διάταγμα του 1994 περί διαχείρισης και ανάπτυξης της αλιείας και κανονισμοί του 1995 περί αλιείας.
   
      (5)  Πληροφορίες από: http://hdr.undp.org/sites/default/files/2015_human_development_report_1.pdf